DECIZIA COMISIEI
din 30 iulie 2008
de modificare a Deciziei 2007/777/CE privind autorizarea Chinei pentru importul de produse din carne de pasăre tratate termic
[notificată cu numărul C(2008) 3874]
(Text cu relevanță pentru SEE)
(2008/638/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/118/CEE a Consiliului din 17 decembrie 1992 de stabilire a condițiilor de sănătate publică și animală care reglementează schimburile și importurile în Comunitate de produse care nu intră sub incidența condițiilor menționate, stabilite prin reglementările comunitare speciale prevăzute de anexa A capitolul I la Directiva 89/662/CEE și, în ceea ce privește agenții patogeni, la Directiva 90/425/CEE (1), în special articolul 10 alineatul (2) litera (c),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 fraza introductivă, articolul 8 alineatul (1) primul paragraf, articolul 8 alineatul (4), articolul 9 alineatul (2) litera (b) și articolul 9 alineatul (4) literele (b) și (c),
întrucât:
(1)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul anumitor produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (3) stabilește regulile aplicabile la importul în Comunitate de loturi de anumite produse din carne destinate consumului uman, precum și listele de țări terțe sau părți ale țărilor terțe din care vor fi autorizate importurile acestor produse. Decizia menționată stabilește, de asemenea, modele de certificate și norme privind tratamentele prevăzute pentru aceste produse.
(2)
Conform Deciziei 2007/777/CE, doar China este autorizată să exporte către Comunitate produse din carne de pasăre tratate termic într-un container închis ermetic la o valoare Fo de trei sau mai mare, în conformitate cu partea 4 din anexa II la decizia menționată.
(3)
În prezent, autoritățile chineze au solicitat Comisiei să autorizeze importul în Comunitate de produse din carne de pasăre care au fost supuse unui tratament termic mai puțin sever, mai exact unui tratament la o temperatură minimă de 70 °C.
(4)
Diferite inspecții efectuate de serviciile Comisiei în China au arătat că autoritățile competente din China, în special provincia Shandong, sunt îndeajuns de bine structurate pentru a face față cerințelor referitoare la statutul zoosanitar al păsărilor.
(5)
În plus, autoritățile provinciei Shandong au putut demonstra respectarea cerințelor specifice de sănătate animală stabilite prin Directiva 2002/99/CE și prin Decizia 2007/777/CE.
(6)
Cu urmare a celei mai recente Sesiuni Generale Anuale a Organizației Mondiale pentru Sănătatea Animală (OIE) care a avut loc la Paris în luna mai 2007, în cadrul căreia China a devenit membru cu drepturi depline al acestei organizații, autoritățile chineze au transmis Comisiei, în mod regulat, informații cu privire la sănătatea animală. De asemenea, au convenit să notifice Comisia, în termen de 24 de ore de la confirmare, cu privire la focarele inițiale de gripă aviară și de boală Newcastle în orice parte a teritoriului său care nu a fost afectată de boli.
(7)
China a trimis recent mostre de virus aviar laboratorului comunitar de referință pentru gripa aviară (LCR). Schimbul de mostre de virus permite realizarea unor studii mai detaliate privind evoluția virusului, precum și o evaluare a posibilei origini și a mijloacelor prin care virusul s-a răspândit.
(8)
Este așadar oportun să se autorizeze importul în Comunitate al produselor din carne de pasăre din provincia Shandong din China, care au fost supuse unui tratament termic la o temperatură minimă de 70 °C, în conformitate cu partea 4 din anexa II la Decizia 2007/777/CE.
(9)
Prin urmare, Decizia 2007/777/CE ar trebui modificată în consecință.
(10)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Părțile 1 și 2 din anexa II la Decizia 2007/777/CE sunt înlocuite cu textul anexei la prezenta Decizie.
Articolul 2
Statele membre iau de îndată măsurile necesare pentru a se conforma prezentei decizii și publică măsurile respective. Statele membre informează de îndată Comisia în acest sens.
Articolul 3
Prezenta decizie se adresează statelor membre.
Adoptată la Bruxelles, 30 iulie 2008.